Vincent Kriechmayr er heimsmeistari í bruni karla. Kriechmayr hefur nú unnið báðar hraðagreinarnar á HM í alpagreinum sem fer fram í Cortina á Ítalíu.
Brautin í bruninu hafði hlotið töluverða gagnrýni fyrir keppni dagsins enda mjög erfið tæknilega. Vincent Kriechmayer frá Austurríki, sem vann gullið í risasviginu á fimmtudag, var fyrstur í rásröðinni í dag. Kriechmayr átti frábæra ferð, gerði engin mistök, og fór niður á 1 mínútur og 37,79 sekúndum. Þjóðverjinn Andreas Sander var einum hundraðshluta úr sekúndu á eftir Kriechmayer og tryggði sér þar með silfrið. Bronsið tók svo efsti maður heimsbikarsins í greininni, Beat Feuz frá Sviss, sem var 18 hundruðustu á eftir Kriechmayr. Kriechmayr hefur nú unnið báðar keppnirnar í karlaflokki. RÚV sýnir næst frá keppni í samhliða svigi á mótinu á miðvikudaginn kemur klukkan korter yfir ellefu.
Og nú stendur yfir keppni í eltigöngu karla á heimsmeistaramótinu í skíðaskotfimi. Keppni hófst klukkan korter yfir tólf og er sýnd beint á RÚV. Þá verður keppt í eltigöngu kvenna þar á eftir og hefst keppni klukkan hálf þrjú, og er hún einnig sýnd beint á RÚV. Í gær var keppt í sprettgöngu kvenna og þar var það Tiril Eckhoff frá Noregi sem kom sá og sigraði.
Manchester City heldur áfram að auka forystu sína á toppi ensku úrvalsdeildarinnar en liðið vann þrjú núll sigur á Tottenham í gærkvöld. City er nú með sjö stiga forystu á Leicester í öðru sætinu og á, þar að auki, leik til góða. City hefur nú unnið 16 keppnisleiki í röð, og 11 í ensku deildinni. Þá var Jóhann Berg Guðmundsson á skotskónum í gær, þegar Burnley vann sannfærandi 3-0 sigur gegn Crystal Palace. Jóhann gerði fyrsta mark Burnley á fimmtu mínútu. Burnley er nú í 16. sæti deildarinnar, 11 stigum frá fallsæti.
Vincent Kriechmayr hefur nú unnið báðar greinarnar sem eru búnar á heimsmeistaramótinu í alpagreinum. Kriechmayr tryggði sér nokkuð óvænt gull í bruninu í morgun.